«Τα ελληνικά μου» στα ομογενειακά σχολεία των ΗΠΑ
συνέντευξη με τον Δρ Ιωάννη Ευθυμιόπουλο, επικεφαλή για θέματα εκπαίδευσης της Αρχιεπισκοπής Αμερικής
Με τους καλύτερους οιωνούς ξεκίνησε η σχολική χρονιά για τους μαθητές των ελληνικών σχολείων στις ΗΠΑ. Όπως ανέφερε ο επικεφαλής για θέματα εκπαίδευσης της ελληνορθόδοξης Αρχιεπισκοπής Αμερικής, Δρ. Ιωάννης Ευθυμιόπουλος, περισσότερα από 40 χιλιάδες καινούργια βιβλία που επιμελήθηκαν οι υπηρεσίες της Αρχιεπισκοπής παραδόθηκαν στα 368 ελληνικά σχολεία των ΗΠΑ, απογευματινά και πρωινά, στις αρχές του σχολικού έτους. Ακολουθεί το κείμενο της συνέντευξης. ΔΜ: Κύριε Ευθυμιόπουλε η Αρχιεπισκοπή Αμερικής έχει προχωρήσει τα τελευταία χρόνια στην επιμέλεια και διανομή μιας αξιόλογης σειράς σχολικών βιβλίων, στα ελληνικά σχολεία των ΗΠΑ, τα οποία σας τα έχουν ζητήσει και σε άλλες ελληνικές κοινότητες του εξωτερικού. Πως ξεκινήσατε αυτή την προσπάθεια; ΙΕ: Η προσπάθεια αυτή έγινε μετά από την διαπίστωση της ανάγκης ότι τα υπάρχοντα βιβλία που κυκλοφορούν δεν εξυπηρετούσαν τις σημερινές καταστάσεις, δηλαδή, τις προκλήσεις της εποχής και το γεγονός ότι πλέον το αμερικανόπουλο δεν έχει την πολυτέλεια του παππού και της γιαγιάς, δηλαδή, της πρώην μετανάστευσης ώστε να ομιλείτε η ελληνική γλώσσα καλύτερα. Εμείς προσπαθήσαμε να κρατήσουμε το αμερικανόπουλο μέσα στον πλούσιο κόσμο της ορθοδοξίας, με όλες τις μοντέρνες εκφάνσεις της παιδαγωγικής που μπορεί να μιλήσει την ελληνική πλέον σαν δεύτερη ξένη γλώσσα. Μάλιστα μαζί με τα βιβλία που διδάσκεται η ελληνική σαν δεύτερη-ξένη γλώσσα βγάλαμε και εκδόσεις στην αγγλική προκειμένου να βοηθήσουμε τόσο τους γονείς όσο και τους αγγλόφωνους μαθητές οι οποίοι δεν μιλούν στο σπίτι πλέον ελληνικά αλλά αγγλικά. Μην ξεχνάμε ότι έχουμε μεικτούς γάμους και εμείς το προβλέψαμε και αυτό. Αυτό, λοιπόν, μας ώθησε να προβούμε σε μια μεγάλη έρευνα ανά την Αμερική για έξι μήνες όπου καταγράψαμε πλήρως τα στοιχεία, επήραμε στοιχεία από όλα τα σχολεία της Αμερικής, από τον Ατλαντικό ως τον Ειρηνικό, και πήραμε αξιόπιστα αποτελέσματα και βάση των αποτελεσμάτων αυτών προχωρήσαμε στην έκδοση μιας σειράς βιβλίων τα οποία ονομάσαμε «τα ελληνικά μου», με την ευχή, την προτροπή και την ευλογία του Αρχιεπισκόπου Δημητρίου και με την γενναιόδωρη χορηγία του Κληροδοτήματος Πίστης για την Ορθοδοξία και τον Ελληνισμό, μας έδωσε γενναιόδωρα την χρηματοδότηση για να προβούμε σε αυτή την μεγάλη μας έκδοση των βιβλίων «τα ελληνικά μου». Έτσι λοιπόν καλύψαμε μια γκάμα καταρχήν για παιδάκια από 6 έως 9 ετών, 9 έως 10 και 10 έως 11 ετών. Τα βιβλία αυτά τα διανείμουμε δωρεάν ανά Μητρόπολη και στη συνέχεια από τις Μητροπόλεις στα σχολεία της Αρχιεπισκοπής και όχι μόνο. Όταν μας το ζητούν και άλλοι ιδιωτικοί φορείς που έχουν κάποια σχολεία τα δίνουμε με πολύ μεγάλη ευχαρίστηση. ΔΜ: Η σχολική χρονιά έχει ξεκινήσει και εδώ στις ΗΠΑ, η διανομή των βιβλίων για φέτος έχει γίνει κανονικά; Έχουν όλα τα παιδάκια τα βιβλία τους; ΙΕ: Ναι, πράγματι κατορθώσαμε να φτάσουν τα βιβλία εδώ στις 17 Αυγούστου. Φτάσανε αρχικά στη Βαλτιμόρη με το πλοίο από τη Θεσσαλονίκη, 42 χιλιάδες βιβλία. Αυτό είναι το μεγάλο στοίχημα το οποίο η Αρχιεπισκοπή Αμερικής είχε θέσει ως προτεραιότητα, να μην αφήσει τα κοινοτικά σχολεία, και όχι μόνον και των άλλων φορέων, χωρίς βιβλία ώστε να διδάσκονται τα παιδάκια την ελληνική γλώσσα. Αυτά δε χρησιμοποιούνται τόσο στα ημερήσια και πρωινά σχολεία όσο και στα απογευματινά και σαββατιανά. ΔΜ: Κύριε Ευθυμιόπουλε, τα βιβλία αυτά στο τέλος της σχολικής χρονιάς τι γίνονται; ΙΕ: Τα βιβλία αυτά τα δίνουμε στα παιδιά για να τα έχουν στο σπίτι τους και για αυτό προβαίνουμε σε ανατυπώσεις. Όμως πριν προβούμε σε ανατύπωση κάνουμε τις αξιολογήσεις και από την αξιολόγηση που κάνουμε στα σχολειά, μετά το τρίμηνο, το τετράμηνο λειτουργίας των βιβλίων, παίρνουμε αποτελέσματα. Παραδείγματος χάρη χρειάστηκε να ανατυπώσουμε το πρώτο βιβλίο της σειράς το οποίο προσαρμόστηκε πλέον σε δύο τεύχη γιατί μας έγραψαν οι συνάδελφοι, κατά την αξιολόγηση που έγινε, ορισμένες παρατηρήσεις και προσπαθήσαμε να βγάλουμε την σειρά βελτιωμένη καθόλα, όπως μας το ζήτησαν οι συνάδελφοι.